Vuonna 2014 Ugandan presidentti Yoweri Museveni ilmoitti, että suuseksistä voi saada matoja.

Ugandan presidentti Yoweri Museveni on muun muassa todennut, että suuseksistä saa matoja. AOP

- Jos sinne työntää suunsa, saa matoja ja ne menevät vatsaan, koska se on väärä osoite, näin Ugandan presidentti Yoweri Museveni jyrisi suuseksin kirouksista jo vuonna 2014.

Uganda oli säätänyt tuolloin lain, joka rankaisee säännöllisestä homoseksin harrastamisesta elinkautisella vankeusrangaistuksella. Lakiin sisältyi myös pykälä, jonka mukaan on rangaistavaa jättää homot ilmiantamatta.

Nyt presidentti Museveni haluaa kieltää myös suuseksin lailla. Asiasta uutisoi muun muassa Daily Mail. Musevenin mukaan ulkopuoliset tahot pyrkivät turmelemaan Ugandan kansan.

- Antakaa minun käyttää tämä tilaisuus hyväkseni varoittaakseni kansaamme julkisesti vääränlaisista harjoitteista, joihin jotkut ulkopuoliset sortuvat ja joita he mainostavat. Yksi niistä on mitä he kutsuvat oraaliseksiksi, presidentti kommentoi lehdistölle Daily Mailin mukaan.

Musevenin mukaan " suu on syömistä varten, ei seksiä varten " .

- Me tiedämme seksin osoitteen. Me tiedämme missä seksi on, hän sanaili.

Muun muassa ihmisoikeusjärjestö Seta ry on huolissaan Ugandan tilanteesta. Järjestön pääsihteeri Kerttu Tarjamo toteaa, että presidentin halukkuus kieltää suuseksi ei valitettavasti yllätä.

- Vaikuttaa siltä, että Ugandassa jatkuvat pyrkimykset ahdistaa homot ja muut seksuaali- ja sukupuolivähemmistöt nurkkaan. Sinänsä ihan tuttua viime vuosilta, kun ajattelee, minkälaisia lakeja siellä on hyväksytty. Tiedetään, että siellä on poliisiväkivaltaa järjestöjä kohtaan, eivätkä viranomaiset puutu oikeastaan mitenkään lgbt-ihmisiin kohdistuvaan väkivaltaan.